Zdochlinár (rod vtákov)

Zdochlinár (lat. Neophron) je rod z čeľade jastrabovité. Jeho pravdepodobne jediným druhom je zdochlinár biely alebo sup biely (Neophron percnopterus), hoci niektoré – najmä staršie – zdroje do tohto rodu zaraďujú aj druh sup čiapočkatý/zdochlinár čiapočkatý (lat. Necrosyrtes/Neophron monachus, pozri samostatný článok). Podľa Medzinárodnej únie na ochranu prírody a prírodných zdrojov zdochlinár biely patrí medzi ohrozené druhy, trend celkovej populácie je klesajúci, stavy sa znižujú z rôznych dôvodov v celom areáli rozšírenia, v Indii za poslednú dekádu o 90%, v Európe poklesli za oddobie troch generácií o 5079%, takisto významne poklesli populácie v Južnej, Západnej a Východnej Afrike aj v arabských krajinách.

Opis 
 Dĺžka tela: 60 – 
 Rozpätie krídel: 
 Hmotnosť: 1,6 – 

Zdochlinár biely je statný vták s holou neoperenou tvárou so silným, na konci zahnutým a zahroteným zobákom. Dospelý vták je biely alebo šedý s čiernymi letkami. Samec a samica sú sfarbení podobne, mláďatá sú čierne až hnedé.

Rozšírenie a stanovište 

Vyskytuje sa predovšetkým v Severnej Afrike, Južnej Európe a Malej Ázii. Preferuje otvorenú krajinu, holé horské svahy či riečne údolia zovreté skalami v blízkosti ľudských sídiel. Na Slovensku sa nevyskytuje (až na ojedinelý výskyt). Do roku 2000 bol na Slovensku pozorovaný trikrát. V Česku býva zastihnutý úplne zriedkavo.

V Južnej Európe je to prevažne sťahovavý vták, zimujúci v Afrike južne od Sahary.

Správanie 

Požiera menšie zdochliny, ale niekedy dá prednosť i ulovenej potrave (hmyz, menšie hlodavce). Patrí k niekoľkým známym druhom živočíchov, ktorí pri získavaní potravy využívajú nástroje – konkrétne bolo zaznamenané rozbíjanie pštrosích vajec kameňom, púšťaných zo zobáka.

Hniezdia na skalách a väčšinou v kolóniách. Páry žijú v dlhodobom zväzku a na hniezdenie používajú rovnaké miesto niekoľko rokov. Na tomto mieste potom hromadia zvyšky potravy, kosti, kožušiny, vetvy alebo kusy vlny. Počas marca samica znáša spravidla 2 vajcia. Doba sedenia je 42 dní. Pohlavnú dospelosť dosahujú mláďatá vo veku 5 rokov.

Význam 

Zdochlinár biely bol v starovekom Egypte vysoko uctievaný a predstavoval bohyňu Nechbet, ochrankyňu faraónov a sestru bohyne Isis. Spoločne s kobrou aspis bol zvieracím ochrancom a symbolom faraónovej moci. Jeho spodobnenie bolo súčasťou pokrývky hlavy egyptských kráľovien, napr. Kleopatry VII. Preto býva označovaný aj ako Faraónova sliepka.

Poddruhy 
 Neophron percnopterus percnopterus – široko rozšírený
 Neophron percnopterus ginginianus – najmenší poddruh, výskyt najmä na Indickom polostrove
 Neophron percnopterus majorensis – najväčší poddruh, výskyt na Kanárskych ostrovoch

Galéria

Referencie

Iné projekty

Externé odkazy

Zdroj 
 Neophron percnopterus.   2006 IUCN Red List of Threatened Species.  prístup 19. 10. 2011.
 

Jastrabovité
Ohrozené druhy
Živočíchy používajúce nástroje
Vtáky na Slovensku